Planer om stort byggeri vekslende fra tre til 17 etager ved Europaplads lige ved siden af politigården.

Annonce

Et nyt højhusbyggeri er på vej på Europaplads lige ved siden af politigården og overfor Dokk1.

Projektet er usædvanligt - sat sammen af syv bygninger, der varierer i højden fra tre til 17 etager. Lavest mod Mindegade og Dokk1 og højest inde bagved mod Ridderstræde og politigården. Overalt med grønne tage og taghaver.

Bag projektet, som meget snart kommer i offentlig for-høring, står århusianske Finn Bach Petersen og Poul Kristiansen fra Silkeborg, der er ud af familien, der skabte Tvilum Møbelfabrik i Fårvang.

Arkitekter på højhusprojektet er schmidt/hammer/lassen, der også har tegnet Dokk1, som det kommende byggeri i høj grad skal spille sammen med.

»Planen lige nu er, at det skal være halvt boliger og halvt kontorer - og med publikumsorienterede aktiviteter som restauranter, caféer og butikker i stueplan. Og derudover en p-kælder med plads til 200 biler« fortæller Finn Bach Petersen.

Sammen med Poul Kristiansen har han opkøbt ejendommene og arbejdet med projektet gennem seks år.

»Vi er i en fase nu, hvor arkitekter og ingeniører arbejder hver eneste dag på projektet. Vi satser på at have en lokalplan godkendt til maj næste år, og så er vi klar til at gå i jorden,« siger Finn Bach Petersen, der anslår, at det vil tage omkring et par år at bygge samlingen af huse.